— Навошта вы замяняеце масла ў рухавіку аўтамабіля праз кожныя 10 000 км прабегу? Ён можа зламацца толькі калі ўпадзе ўзровень алівы і загарыцца адпаведная лямпачка. У адваротным выпадку вы праедзеце і 100 000 км. Але ж вы ўсё адно слухаеце парады спецыялістаў і рэгулярна мяняеце масла. Чаму? Бо за машыну аддалі не адну тысячу даляраў, рамонт няспраўнасці абыйдзецца дорага. Таму гаспадар гатовы на ўсё, каб пазбегнуць гэтага. А калі вам стаматолаг кажа, што трэба раз у паўгода прыходзіць на планавы агляд і гігіену, — гэта, па сутнасці, той жа выпадак, што і з машынай, але зубы дасталіся бясплатна, і іх нібыта не шкада. Але калі ўжо пачынае балець, чалавек прыходзіць да доктара і плаціць круглую суму. І думае, што, напэўна, танней было б усё ж рэгулярна наведваць доктара. За сабою трэба даглядаць, і чым раней пачаць, тым менш грошай потым прыйдзецца выдаткоўваць на лячэнне.